b'\n_START_ARTICLE_\nJernbaneloven af 27. maj 1908\n_START_PARAGRAPH_\nJernbaneloven af 27. maj 1908 - Lov nr. 156 om nye jernbaneanl\xc3\xa6g m.v. - er en af de tre store jernbanelove fra 1894, 1908 og 1918, der indeholdt hjemmel til anl\xc3\xa6g og drift af de fleste danske privatbaner._NEWLINE_1908-loven indeholdt desuden statsbaneanl\xc3\xa6g.\n_START_SECTION_\nPrivatbaner\n_START_PARAGRAPH_\nIndtil 1. april 1925 kunne der gives eneret til anl\xc3\xa6g og drift af nedenst\xc3\xa5ende baner. Staten betalte mellem 40% og 75% af den enkelte banes anl\xc3\xa6gsomkostninger. Eneretten gjaldt til 1. januar 2008, men staten kunne mod kompensation overtage banerne 25 \xc3\xa5r efter \xc3\xa5bningen._NEWLINE_Hvis der ikke var defineret andet, skulle banerne v\xc3\xa6re normalsporede. Det gjaldt ogs\xc3\xa5 for forl\xc3\xa6ngelserne af de to smalsporede baner fra Horsens til T\xc3\xb8rring og Bryrup. Her var der ikke krav om samdrift mellem de gamle og de nye str\xc3\xa6kninger. En mulighed for at etablere samdrift kunne v\xc3\xa6re, at ogs\xc3\xa5 de nye str\xc3\xa6kninger blev anlagt som smalsporede, hvilket ministeren kunne give tilladelse til. L\xc3\xb8sningen kom f\xc3\xb8rst med 1918-loven, der indebar, at de to smalsporede str\xc3\xa6kninger skulle ombygges til normalspor._NEWLINE_1908-loven indeholdt en r\xc3\xa6kke elektriske jernbaner, is\xc3\xa6r i \xc3\x98stjylland. I 1918-loven blev disse projekter annulleret og delvis erstattet af almindelige jernbaner, hvoraf kun \xc3\xa9n blev anlagt, nemlig Vestsallingbanen._NEWLINE_I alt blev 35 af 1908-lovens 51 privatbaneprojekter gennemf\xc3\xb8rt, 3 dog kun delvis og 2 efter at v\xc3\xa6re \xc3\xa6ndret i 1918-loven.'